CELEX: 32021R1713
Language: bg
Date: 2021-09-24 00:00:00
Title: Регламент за изпълнение (ЕС) 2021/1713 на Комисията от 24 септември 2021 година за удължаване на срока на дерогация от Регламент (ЕО) № 1967/2006 на Съвета по отношение на минималното разстояние от брега и минималната морска дълбочина за улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis) с лодкови грибове в определени териториални води на Испания (Каталуня)

27.9.2021   
               
               
                  BG
               
               
                  Официален вестник на Европейския съюз
               
               
                  L 342/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1713 НА КОМИСИЯТА
         от 24 септември 2021 година
         за удължаване на срока на дерогация от Регламент (ЕО) № 1967/2006 на Съвета по отношение на минималното разстояние от брега и минималната морска дълбочина за улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis) с лодкови грибове в определени териториални води на Испания (Каталуня)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (1), и по-специално член 13, параграф 5 от него,
         като има предвид, че:
         
                     (1)
                  
                  
                     На 6 май 2014 г. Комисията прие Регламент за изпълнение (ЕС) № 464/2014 (2), с който за първи път беше установена дерогация от член 13, параграф 1, първа алинея от Регламент (ЕО) № 1967/2006 — тя се отнасяше до минималното разстояние от брега и минималната морска дълбочина за улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis) с лодкови грибове в определени териториални води на Испания (Каталуня) и срокът ѝ на действие беше до 8 май 2017 г. Този срок беше удължен с Регламент за изпълнение (ЕС) 2018/922 на Комисията (3), който изтече на 2 юли 2021 г.
                  
               
                     (2)
                  
                  
                     На 11 март 2021 г. Комисията получи от Испания искане за удължаване на срока на посочената дерогация с цел използването на лодкови грибове за улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis) в рамките на териториалните води на Испания в региона на Каталуня.
                  
               
                     (3)
                  
                  
                     Испания предостави актуална научно-техническа обосновка за дерогацията.
                  
               
                     (4)
                  
                  
                     На 22 юли 2021 г. Испания прие план за управление (4) в съответствие с член 19, параграф 2 от Регламент (ЕО) № 1967/2006 (наричан по-нататък „испанският план за управление“).
                  
               
                     (5)
                  
                  
                     Искането се отнася до кораби, които са вписани в регистъра на корабите на автономна област Каталуня, доказано са извършвали съответния риболов в продължение на повече от пет години и извършват дейност съгласно испанския план за управление.
                  
               
                     (6)
                  
                  
                     В искането са включени 26 кораба с обща дължина под 10 m и мощност на двигателя под 75 kW, като в плана за управление се гарантира, че в бъдеще няма да настъпи увеличение на риболовното усилие, тъй като разрешенията за риболов се издават само за посочените 26 кораба.
                  
               
                     (7)
                  
                  
                     Съответните кораби са включени в списък, представен на Комисията в съответствие с член 13, параграф 9 от Регламент (ЕО) № 1967/2006.
                  
               
                     (8)
                  
                  
                     На своята пленарна сесия, проведена между 22 и 26 март 2021 г. (5), Научният, технически и икономически комитет по рибарство (НТИКР) обсъди поисканото от Испания удължаване на срока на дерогацията и съответния проект на план за управление.
                  
               
                     (9)
                  
                  
                     НТИКР отбеляза, че испанският план за управление съдържа подходящи елементи за наблюдение и управление на съответните дейности и че условията за предоставяне на дерогацията са изпълнени.
                  
               
                     (10)
                  
                  
                     Поисканата от Испания дерогация отговаря на условията, посочени в член 13, параграфи 5 и 9 от Регламент (ЕО) № 1967/2006.
                  
               
                     (11)
                  
                  
                     Поисканата от Испания дерогация се отнася до ограничен брой кораби, като са налице специфични географски ограничения, обусловени от малките размери на континенталния шелф и пространственото разпределение на целевия вид, които ограничават зоните за риболов.
                  
               
                     (12)
                  
                  
                     Този вид риболов не може да се извършва с други уреди, тъй като само лодковите грибове имат необходимите технически характеристики.
                  
               
                     (13)
                  
                  
                     Съответните риболовни дейности не засягат риболовните уреди, различни от тралове, грибове или сходни теглени мрежи.
                  
               
                     (14)
                  
                  
                     Същевременно този вид риболов не оказва значително въздействие върху морската среда, тъй като лодковите грибове се отличават с висока степен на селективност и не влизат в съприкосновение с морското дъно.
                  
               
                     (15)
                  
                  
                     Съответните риболовни дейности отговарят на изискванията по член 4, параграф 1, първа алинея от Регламент (ЕО) № 1967/2006, тъй като в испанския план за управление изрично се забранява риболовът в защитени местообитания.
                  
               
                     (16)
                  
                  
                     Изискванията по член 8, параграф 1, буква з) от Регламент (ЕО) № 1967/2006, заменени с член 8, параграф 1 от Регламент (ЕС) 2019/1241 на Европейския парламент и на Съвета (6) и част Б, раздел I от приложение IX към него, не са приложими, тъй като се отнасят за траулери.
                  
               
                     (17)
                  
                  
                     Въз основа на изпълнението на изискванията по член 9, параграф 7 от Регламент (ЕО) № 1967/2006 Испания разреши дерогация от минималния размер на окото, установен в член 9 от същия регламент, предвид високата селективност на съответните риболовни дейности, тяхното незначително въздействие върху морската среда и факта, че не са засегнати от разпоредбите на член 4, параграф 5 от Регламент (ЕО) № 1967/2006.
                  
               
                     (18)
                  
                  
                     Член 9 от Регламент (ЕО) № 1967/2006 беше заличен с Регламент (ЕС) 2019/1241. Независимо от това, в съответствие с част Б, точка 4 от приложение IX към Регламент (ЕС) 2019/1241, предоставените въз основа на член 9 от Регламент (ЕО) № 1967/2006 дерогации от минималните размери на окото, които бяха в сила към 14 август 2019 г., могат да продължат да се прилагат, ако не водят до увеличаване на улова на млади екземпляри. Поисканото от Испания удължаване на срока на дерогацията отговаря на условията по член 15, параграф 5 от Регламент (ЕО) № 1967/2006 и част Б, точка 4 от приложение IX към Регламент (ЕС) 2019/1241, тъй като не води до занижаване на прилаганите към 14 август 2019 г. стандарти за селективност — по-специално от гледна точка на увеличаване на улова на млади екземпляри — и преследва постигането на общите и измеримите цели, определени в членове 3 и 4 от посочения регламент.
                  
               
                     (19)
                  
                  
                     Тъй като съответните риболовни дейности се извършват много близо до брега в плитки води в рамките на ивицата от три морски мили, те не възпрепятстват дейностите на други кораби.
                  
               
                     (20)
                  
                  
                     Използването на лодкови грибове е регламентирано в испанския план за управление, така че да се гарантира минимален улов на видовете, посочени в приложение IX към Регламент (ЕС) 2019/1241, с изключение на двучерупчести мекотели.
                  
               
                     (21)
                  
                  
                     Лодковите грибове се отличават с висока степен на селективност и не се използват за улов на главоноги.
                  
               
                     (22)
                  
                  
                     Испанският план за управление включва мерки за наблюдение на риболовните дейности, както е предвидено в член 13, параграф 9, трета алинея от Регламент (ЕО) № 1967/2006.
                  
               
                     (23)
                  
                  
                     Съответните риболовни дейности отговарят на изискванията по член 14 от Регламент (ЕО) № 1224/2009 на Съвета (7).
                  
               
                     (24)
                  
                  
                     Поради посочените съображения срокът на поисканата дерогация следва да бъде удължен с три години.
                  
               
                     (25)
                  
                  
                     В рамките на установения срок Испания следва да изпрати на Комисията доклад, изготвен в съответствие с плана за наблюдение, който е предвиден в нейния план за управление.
                  
               
                     (26)
                  
                  
                     Следва да се въведе ограничение на срока на дерогацията, за да могат да бъдат предприети бързи коригиращи мерки за управление, в случай че в доклада до Комисията се съдържат данни за незадоволителен природозащитен статус на експлоатирания запас, като същевременно се предвиди възможност за оптимизиране на научната база с цел подобряване на плана за управление.
                  
               
                     (27)
                  
                  
                     Тъй като срокът на дерогацията, предоставена с Регламент за изпълнение (ЕС) 2018/922, изтече на 2 юли 2021 г., настоящият регламент следва да се прилага с действие от 3 юли 2021 г., за да се гарантира правната приемственост.
                  
               
                     (28)
                  
                  
                     От съображения за правна сигурност настоящият регламент следва да влезе в сила по спешност.
                  
               
                     (29)
                  
                  
                     Мерките, предвидени в настоящия регламент, са в съответствие със становището на Комитета по рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Дерогация
            Член 13, параграф 1 от Регламент (ЕО) № 1967/2006 не се прилага в териториалните води на Испания в близост до крайбрежието в региона на Каталуня по отношение на кораби с лодкови грибове, извършващи улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis), при условие че посочените кораби:
            
                        а)
                     
                     
                        са вписани в регистъра на корабите на автономна област Каталуня;
                     
                  
                        б)
                     
                     
                        доказано са извършвали такъв риболов в продължение на повече от пет години и за тях не се предвижда бъдещо увеличаване на използваното риболовно усилие; и
                     
                  
                        в)
                     
                     
                        притежават разрешение за риболов и извършват дейност съгласно плана за управление, приет от Испания в съответствие с член 19, параграф 2 от Регламент (ЕО) № 1967/2006.
                     
                  
         
            Член 2
            План за наблюдение и доклад
            В срок до 2 юли 2024 г. Испания изпраща на Комисията доклад, изготвен в съответствие с плана за наблюдение, който е предвиден в испанския план за управление, посочен в член 1, буква в).
         
         
            Член 3
            Влизане в сила и срок на прилагане
            Настоящият регламент влиза в сила в деня след деня на публикуването му в Официален вестник на Европейския съюз.
            Той се прилага от 3 юли 2021 г. до 2 юли 2024 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 409, 30.12.2006 г., стр. 11.
         
            (2)  Регламент за изпълнение (ЕС) № 464/2014 на Комисията от 6 май 2014 г. за дерогация от Регламент (ЕО) № 1967/2006 на Съвета по отношение на минималното разстояние от брега и минималната морска дълбочина за улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis) с лодкови грибове в определени териториални води на Испания (Каталуня) (ОВ L 134, 7.5.2014 г., стр. 37).
         
            (3)  Регламент за изпълнение (ЕС) 2018/2014 на Комисията от 28 юни 2018 г. за дерогация от Регламент (ЕО) № 1967/2006 на Съвета по отношение на минималното разстояние от брега и минималната морска дълбочина за улов на пясъчница (Gymnammodytes cicerelus и G. semisquamatus) и попчета (Aphia minuta и Crystalogobius linearis) с лодкови грибове в определени териториални води на Испания (Каталуня) (ОВ L 164, 29.6. 2018 г., стр. 39).
         
            (4)  Diari Oficial de la Generalitat de Catalunya № 8463, 22.7.2021 г., стр. 1.
         
            (5)  Доклад от 66-ото пленарно заседание на НТИКР (PLEN-21-01). EUR 28359 EN, Служба за публикации на Европейския съюз, Люксембург, 2021 г., https://stecf.jrc.ec.europa.eu/reports/plenary/-/asset_publisher/oS6k/document/id/2851300
         
            (6)  Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (ОВ L 198, 25.7.2019 г., стр. 105).
         
            (7)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).